יום (ו') המסחר האחרון לשבוע באסיה ננעל בעליות שערים נאות כשברקע שורה של נתוני מאקרו חשובים וכמובן הנפילה החריפה במחיר הנפט עקב החלטת אופ"ק שלא לקצץ בתפוקות הייצור. בתוך כך נציין לטובה את חברות התעופה ששזינקו בתגובה ומנגד את חברות האנרגיה שסופגות מכה קשה. בעקבות ההחלטה. נזכיר כי אמש לא התקיים מסחר בוול סטריט והיום (ו') המסחר בארה"ב יתנהל במתכונת מקוצרת עד השעה 20:00 (שעון ישראל) בלבד.
מדד המניות בטוקיו ממשיך להתחזק ומקבל גם היום דחיפה ממטבע הין הנחלש לרמה של 118 ין לדולר. גם מניות חברות התעופה הגדולות ביפן זינקו היום בעליות שערים שבין 5%-8%. ברקע למסחר ביומן המאקרו - מוקדם יותר היום התפרסם ביפן נתון האינפלציה לחודש אוקטובר. מדד המחירים הצליח לעמוד בצפי והציג עלייה מצטברת מתחילת השנה של 2.9%. מאוחר יותר התפרסם נתון חשוב לא פחות והוא נתון התפוקה התעשייתית לחודש אוקטובר שרשם עלייה של 0.2% מול צפי לירידה של 0.4%. עוד נתון לא מעודד מבחינת היפנים הוא מדד הוצאות משקי הבית לחודש אוקטובר שהציג ירידה מזה חודש שביעי ברציפות. המדד ירד ב-4% לעומת צפי לירידה של 4.8%.
גם בסין המגמה החיובית נמשכת לאחר שביום שלישי האחרון מדד המניות הגיע לשיא של 3 שנים, המדד משלים רצף נהדר של 7 ימי עליות. מניות חברות התעופה הבולטות בסין רשמו עליות מרשימות של כ-10% בעקבות התרסקות מחיר הנפט.
הנפילה במניות האנרגיה בבורסות דרום קוריאה הכבידה על המסחר היום שננעל בסופו של דבר ביציבות. בין היורדות הבולטות היום ניתן למצוא את 'סמסונג' שצנחה ב-5%. מניות חברות התעופה רשמו עליות של עד 7%.